
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Bolebrucha a sudcov Mgr. Patricie Skotnickej a JUDr. Miroslavy Saxovej v spore žalobcu: X.. W. D., K.. XX.XX.XXXX, I. O. T. J.. Q. XX, B. S., zast. JUDr. Elenou Ľalíkovou, advokátkou so sídlom Podbrezovská 34, Bratislava, proti žalovanej: Slovenská republika, v mene ktorej koná Generálna prokuratúra SR, IČO: 00 166 481, Štúrova 2, Bratislava, o zaplatenie 35.000 eur, na odvolanie žalobcu a žalovanej proti rozsudku býv. Okresného súdu Bratislava III zo dňa 13.04.2023, č. k. 22C/294/2009-539, takto rozhodol: I. Odvolací súd odvolanie žalobcu o d m i e t a. II. Rozsudok súdu prvej inštancie v napadnutom výroku I. v časti priznanej náhrady nemajetkovej ujmy vo výške 5.000 eur potvrdzuje a vo zvyšnej časti priznanej náhrady nemajetkovej ujmy vo výške 15.000 eur m e n í tak, že žalobu v tejto časti zamieta. III. Žalovanej nárok na náhradu trov prvoinštančného, odvolacieho a dovolacieho konania nepriznáva. odôvodnenie: 1. V poradí tretím napadnutým rozsudkom súd prvej inštancie uložil žalovanej povinnosť do 30 dní od právoplatnosti rozsudku zaplatiť žalobcovi náhradu nemajetkovej ujmy vo výške 20.000 eur, a to titulom nesprávneho úradného postupu v trestnom konaní vedenom voči žalobcovi (výrok I.). Vo zvyšnej časti žalobu ako nedôvodnú zamietol (výrok II.). Žalobcovi priznal voči žalovanej nárok na náhradu trov prvoinštančného konania v rozsahu 100 % (výrok III.), žiadnej zo strán nepriznal právo na náhradu trov odvolacieho konania (výrok IV.) a žalovanej priznal nárok na náhradu trov dovolacieho konania v rozsahu 100 % (výrok V.). 2. Rozhodnutie s odkazom na ust. čl. 46 ods. 3, čl. 51 ods. 1, čl. 127 ods. 3, 4, čl. 127 ods. 4 Ústavy SR, § 3 ods. 1,2, § 4 ods. 1 písm. e), k), § 9 ods. 1, 2, § 15 ods. 1, 2, § 16 ods. 1, § 17 ods. 1, 2, 3, § 27 ods. 1, 2 zák. č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení účinnom od 01.07.2004 do 16.08.2007 a § 9 ods. 2, 3 v znení účinnom od 01.01.2013 (ďalej len „zák. č. 514/2003 Z. z.“), § 1, § 2, § 3, § 4, § 9 ods. 1, 2, § 10, § 18 ods. 1, 2, § 20 zák. č. 58/1969 Zb. o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom v znení účinnom od 11.06.2001 (ďalej len „zák. č. 58/1969 Zb.“), § 11, § 13 zák. č. 40/1964 Zb. Občiansky zákonník v znení neskorších predpisov (ďalej len „OZ“), čl. 5 ods. 5 Dohovoru o ochrane ľudských práv a základných slobôd, právne záväzný názor vyslovený v zrušujúcom uznesení NS SR zo dňa 13.02.2019, sp. zn. 7Cdo/188/2017 a vykonané dokazovanie odôvodnil opodstatnenosťou žaloby len v časti požadovanej náhrady nemajetkovej ujmy za nesprávny úradný postup. Úvodom poukázal na uznesenie NS SR zo dna 13.02.2019, č. k. 7Cdo/188/2017-417 v spojení s opravným uznesením zo dňa 27.05.2020, č. k. 7Cdo/188/2017-438, ktorým bol zrušený
rozsudok Krajského súdu v Bratislave zo dňa 22.03.2017, č. k. 3Co/490/2014-364, 3Co/493/2014 v potvrdzujúcej časti a súčasne aj rozsudok Okresného súdu Bratislava I zo dňa 30.06.2014, č. k. 22C/294/2009-284 len vo vyhovujúcej časti, v ktorom súd žalobcovi priznal náhradu nemajetkovej ujmy vo výške 35.000 eur a v časti trov konania a vec bola vrátená na ďalšie konanie a rozhodnutie súdu prvej inštancie. V zamietajúcej časti ostali označené rozhodnutia nedotknuté, a teda právoplatné. Predmetom sporu po rozhodnutí dovolacieho súdu ostal žalobcom uplatnený nárok na náhradu nemajetkovej ujmy v sume 35.000 eur s príslušenstvom, ktorú žalobca rozdelil na sumu 15.000 eur titulom nezákonného rozhodnutia a 20.000 eur titulom nesprávneho úradného postupu. Pri rozhodovaní vychádzal z právneho názoru dovolacieho súdu, ktorý vo vzťahu k nároku na náhradu nemajetkovej ujmy titulom nezákonného rozhodnutia uviedol, že zák. č. 58/1969 Zb. upravuje len nárok na náhradu škody a nepozná nárok na náhradu nemajetkovej ujmy, v dôsledku čoho je možné posudzovať len zásah do osobnostných práv a popri čl. 5 ods. 5 Dohovoru o ochrane ľudských práv a základných slobôd aplikovať ust. § 11 až 16 OZ. Zásadný rozdiel medzi zák. č. 514/2003 Z. z. a zák. č. 58/1969 Zb. identifikoval v tom, že podľa zák. č. 514/2003 Z. z. je daná zodpovednosť za výsledok trestného konania, kým podľa zák. č. 58/1969 Zb. v spojení s OZ nie je štátu prisudzovaná objektívna zodpovednosť za výsledok trestného konania. Žalobca si v konaní uplatnil nárok na náhradu nemajetkovej ujmy jednak z titulu nezákonného rozhodnutia (uznesenie vyšetrovateľa Krajského riaditeľstva Policajného zboru, Úradu justičnej a kriminálnej polície Policajného zboru v Banskej Bystrici, č. k. KÚV-25/OVEK-2001 zo dňa 11.06.2001 o začatí trestného stíhania žalobcu) v sume 15.000 eur a tiež z titulu nesprávneho úradného postupu spočívajúceho v prieťahoch spôsobených OČTK v trestnom konaní (konštatované dvomi nálezmi ÚS SR, a to zo dňa 15.12.2004, č. k. IV. ÚS 210/04-25, ktorým bolo žalobcovi priznané primerané finančné zadosťučinenie v sume 30.000 Sk (995,82 eura) a zo dňa 27.3.2007, č. k. II. ÚS 325/06-57, ktorým bolo žalobcovi priznané finančné zadosťučinenie v sume 60.000 Sk, t. j. 1.991,64 eura), v sume 20.000 eur. K otázke právneho predpisu dopadajúceho na prejednávanú vec uviedol, že podľa § 27 ods. 1 zák. č. 514/2003 Z. z. možno náhradu nemajetkovej ujmy podľa tohto zákona priznať len za rozhodnutia, ktoré boli vydané odo dňa nadobudnutia účinnosti a za škodu spôsobenú nesprávnym úradným postupom od účinnosti tohto zákona (t. j. do 01.07.2004). Nakoľko nezákonné rozhodnutie (uznesenie vyšetrovateľa Krajského riaditeľstva Policajného zboru, Úradu justičnej a kriminálnej polície Policajného zboru v Banskej Bystrici, č. k. KÚV-25/OVEK-2001 zo dňa 11.06.2001 o začatí trestného stíhania žalobcu) bolo vydané za účinnosti zákona č. 58/1969 Zb., ktorý nepoznal inštitút náhrady nemajetkovej ujmy (výnimkou bol len prípad, keď by bolo v trestnom konaní vydané a realizované rozhodnutie o väzbe- zatknutie, zadržanie alebo iné nezákonné pozbavenie osobnej slobody, kedy je potrebné aplikovať postup podľa citovaného článku 5 Dohovoru o ochrane ľudských práv a slobôd s podporným použitím ustanovenia § 17 ods. 2 a 3 zákona č. 514/2003 Z. z.), nárok na náhradu nemajetkovej ujmy v sume 15.000 eur za nezákonné trestné stíhanie mu podľa zák. č. 58/1969 Zb. nebolo možné priznať. Do úvahy by prichádzalo priznanie imateriálnej ujmy v podobe zásahu do ochrany osobnosti podľa citovaných ustanovení § 11 a § 13 ods. 2, ods. 3 OZ, avšak splnenie podmienok na odškodnenie nemajetkovej ujmy podľa ustanovení OZ prvoinštančný súd nemal za preukázané. Vychádzal pritom z toho, že označené nezákonné rozhodnutie, ktorým bolo začaté trestné stíhanie žalobcu, nemožno považovať za exces, nakoľko bolo vydané v súlade s vtedy platným a účinným Trestným poriadkom. Z uvedených dôvodov preto nárok žalobcu na náhradu nemajetkovej ujmy v sume 15.000 eur titulom nezákonného rozhodnutia ako nedôvodný zamietol. 3. K nesprávnemu úradnému postupu uviedol, že obdobie od začatia trestného stíhania žalobcu (od 11.06.2001) do konca účinnosti zákona č. 58/1969 Zb. (do 30.06.2004), spadá do režimu zákona č. 58/1969 Zb., ktorý nepoznal inštitút náhrady nemajetkovej ujmy. Za obdobie od začiatku účinnosti zákona č. 514/2003 Z. z. do zastavenia trestného stíhania žalobcu (uznesením Úradu špeciálnej prokuratúry Generálnej prokuratúry Slovenskej č. k. VII Gv 158/04-198 zo dňa 25.04.2007 a uznesením Úradu špeciálnej prokuratúry Generálnej prokuratúry Slovenskej č. k. VII Gv 158/04-213 zo dňa 16.08.2007), spadá do režimu zákona č. 514/2003 Z. z., ktorý pozná inštitút náhrady nemajetkovej ujmy. Skutkové tvrdenie o tom, že do režimu oboch zodpovednostných zákonov spadá nárok žalobcu na náhradu nemajetkovej ujmy za nesprávny úradný postup, nebolo medzi stranami sporné, pretože aj podľa záverečnej reči žalovanej na pojednávaní dňa 26.01.2023: „Priznanie nemajetkovej ujmy vo výške 20.000 eur za nesprávny úradný postup spadá do režimu oboch zodpovednostných zákonov.“ 4. Pasívnu vecnú legitimáciu žalovanej, ako orgánu oprávneného konať v mene Slovenskej republiky, v tomto spore v časti nároku žalobcu na náhradu nemajetkovej ujmy titulom nesprávneho úradného postupu OČTK spočívajúceho v prieťahoch v trestnom konaní vedenom proti žalobcovi, založilo
doručenie žiadosti o predbežné prerokovanie nároku na náhradu škody vo výške 200.000 eur dňa 16.02.2009 práve Generálnej prokuratúre SR (č. l. 130 - 131), ako orgánu oprávnenému konať v mene Slovenskej republiky v zmysle citovaného ustanovenia § 4 ods. 1 písm. k) pred bodkočiarkou zákona č. 514/2003 Z. z. v znení účinnom v rozhodnom čase. K uvedenej otázke dodal, že aj súdy vyšších stupňov uznávali existenciu pasívnej vecnej legitimácie žalovanej v tomto spore a odvolací súd nezrušil rozsudok súdu prvej inštancie z dôvodu potreby zistenia orgánu oprávneného konať v mene štátu a takáto povinnosť nebola prvoinštančnému súdu uložená ani dovolacím súdom. 5. K samotnej otázke odškodnenia nesprávneho úradného postupu v teoretickej rovine uviedol, že právo na náhradu škody spôsobenej nesprávnym úradným postupom orgánu štátu podľa čl. 46 ods. 3 Ústavy SR nie je absolútne, ale podlieha zákonným obmedzeniam upravujúcim predpoklady na jeho uplatnenie podľa citovaných čl. 46 ods. 3 a čl. 51 ods. 1 Ústavy SR (uznesenie Ústavného súdu SR sp. zn. II. ÚS 467/08 zo dňa 16.12.2008). V prípade splnenia zákonných podmienok sa štát nemôže svojej zodpovednosti za škodu zbaviť. Ako kumulatívne zákonné podmienky pre vyvodenie zodpovednosti za škodu podľa zodpovednostných zákonov identifikoval existenciu nesprávneho úradného postupu orgánu verejnej moci pri výkone verejnej moci, vznik škody a príčinnú súvislosť medzi nesprávnym úradným postupom orgánu verejnej moci pri výkone verejnej moci a vznikom škody. Za nesprávny úradný postup označil porušenie povinnosti orgánu verejnej moci urobiť úkon alebo vydať rozhodnutie v zákonom stanovenej lehote, nečinnosť orgánu verejnej moci pri výkone verejnej moci, zbytočné prieťahy v konaní alebo iný nezákonný zásah do práv, právom chránených záujmov fyzických osôb a právnických osôb. Nesprávnym úradným postupom sa rozumie aj postup, ktorý s rozhodovacou činnosťou nesúvisí. Môže pritom ísť o akúkoľvek činnosť spojenú s výkonom právomoci určitého orgánu verejnej moci, ak pri tomto výkone alebo v súvislosti s ním dôjde k porušeniu pravidiel stanovených právnymi normami pre konanie orgánu verejnej moci alebo k porušeniu poriadku, ktorý vyplýva z povahy, funkcie alebo z cieľov tejto činnosti, ale aj z hľadiska účelu, k dosiahnutiu ktorého postup orgánu verejnej moci smeruje (rozsudky sp. zn. 5 Cdo 126/2009 zo dňa 30.6.2010, sp. zn. 6 Cdo 115/2010 zo dňa 31.5.2011, sp. zn. 4 Cdo 60/2003 publikované v časopise Zo súdnej praxe č. 1/2004). Vzťahom príčinnej súvislosti (kauzálny nexus) medzi nezákonným rozhodnutím, resp. nesprávnym úradným postupom a vznikom škody sa v právnej teórii označuje priama väzba javov (objektívnych súvislostí), v rámci ktorého jeden jav (príčina) vyvoláva druhý jav (následok). O vzťah príčinnej súvislosti ide, ak je medzi nezákonným rozhodnutím, resp. nesprávnym úradným postupom a škodou vzťah príčiny a následku. Ak bola príčinou vzniku škody iná skutočnosť, zodpovednosť za škodu nenastáva. Otázka príčinnej súvislosti nie je otázkou právnou, ide o skutkovú otázku. Právnym posúdením je vymedzenie, medzi akou ujmou (ako následkom) a akou skutočnosťou (akou príčinou) tejto ujmy má byť príčinná súvislosť zisťovaná. Pri zisťovaní príčinnej súvislosti treba škodu izolovať zo všeobecných súvislostí a skúmať, ktorá príčina ju vyvolala. Pritom nie je rozhodujúce časové hľadisko, ale vecná súvislosť príčiny a následku; časová súvislosť ale napomáha pri posudzovaní vecnej súvislosti (R 21/1992). V postupnom slede javov je každá príčina niečím vyvolaná (sama je následkom niečoho) a každý ňou spôsobený následok sa stáva príčinou ďalšieho javu. Zodpovednosť však nemožno robiť závislou na neobmedzenej kauzalite. Atribútom príčinnej súvislosti je totiž „priamosť“ pôsobenia príčiny na následok, pri ktorej príčina priamo (bezprostredne) predchádza následku a vyvoláva ho. Vzťah príčiny a následku musí byť preto priamy, bezprostredný, neprerušený; nestačí, ak je iba sprostredkovaný. Pri zisťovaní príčinnej súvislosti treba v dôsledku toho skúmať, či v komplexe skutočností prichádzajúcich do úvahy ako (priama) príčina škody existuje skutočnosť, s ktorou zákon spája zodpovednosť za škodu. Otázka príčinnej súvislosti sa musí riešiť konkrétne v každom jednotlivom prípade zhodnotením všetkých významných okolností. Ide teda o objasnenie príčin, ktoré viedli k určitému výsledku a starostlivé zváženie všetkých okolností. Pokiaľ sa týka nesprávneho úradného postupu spočívajúceho v prieťahoch v konaní, tieto podľa § 9 ods. 2 a ods. 3 zákona č. 514/2003 Z. z. v znení účinnom od 01.01.2013 nie je kompetentný preskúmať všeobecný súd v konaní o náhradu škody podľa zákona č. 514/2003 Z. z., ale len Ústavný súd Slovenskej republiky na podklade ústavnej sťažnosti, resp. prokurátor na podklade žiadosti o preskúmanie postupu vyšetrovateľa Policajného zboru, povereného príslušníka Policajného zboru. Všeobecný súd teda môže rozhodnúť o priznaní náhrady nemajetkovej ujmy v konaní podľa zákona č. 514/2003 Z. z. až v prípade, ak už oprávnený orgán rozhodol o existencii prieťahov v konaní. V danom veci mal túto podmienku za splnenú vydaním nálezu ÚS SR č. k. IV. ÚS 210/04-25 zo dňa 15.12.2004 a nálezu ÚS SR č. k. II. ÚS 325/06-57 zo dňa 27.03.2007, ktorými boli konštatované prieťahy v trestnom konaní vedenom proti žalobcovi (prvým nálezom konštatované prieťahy takmer dva roky v podobe neprimerane dlhého znaleckého dokazovania od 28.02.2003 do 17.06.2004, druhým nálezom konštatované prieťahy v trvaní 6 mesiacov
v rokoch 2005 až 2006). Žalobca predloženými nálezmi ÚS SR v konaní preukázal nesprávny úradný postup OČTK spočívajúci v prieťahoch v trestnom konaní v trvaní takmer dva roky (neprimerane dlhé znalecké dokazovanie rokoch 2003 a 2004) a v trvaní 6 mesiacov v rokoch 2005 až 2006. Z vykonaného dokazovania mal tiež za preukázanú existenciu nemajetkovej ujmy a príčinnú súvislosť medzi zistenou nemajetkovou ujmou a prieťahmi v konaní, nakoľko nebyť dlhotrvajúcich prieťahov, žalobca by nebol po celú dobu prieťahov (takmer dva roky v rokoch 2003-2004 a 6 mesiacov v rokoch 2005-2006) v stave právnej neistoty a nedošlo by k vzniku nemajetkovej ujmy. Konštatoval tiež, že príčinná súvislosť medzi prieťahmi v konaní a vznikom nemajetkovej ujmy je zrejmá zo samotnej povahy prieťahov, preto nepotrebuje bližšie objasňovanie (uznesenie Najvyššieho súdu SR sp. zn. 6Cdo/193/2011 zo dňa 25.04.2012). S odkazom na § 17 ods. 2 zák. č. 514/2003 Z. z. označil za nedostatočné zadosťučinenie samotné konštatovanie porušenia práva, keď závažnosť následkov nesprávneho úradného postupu (voči ktorému sa žalobca aktívne od začiatku trestného konania bránil), ktoré vznikli žalobcovi v súkromnom živote, v pracovnom živote a v spoločenskom uplatnení, nie je možné už konvalidovať. 6. K výške uplatnenej náhrady nemajetkovej ujmy súd prvej inštancie uviedol, že priznanie tejto náhrady predpokladá značný zásah do osobnosti fyzickej osoby, pričom výšku takejto nemajetkovej ujmy je oprávnený ustáliť výlučne súd, a to s prihliadnutím na závažnosť vzniknutej ujmy, ako aj vzhľadom na okolnosti, za ktorých k zásahu do osobnostnej sféry osoby došlo, pričom však nie je možné priznávať neprimerané sumy. Výšku konkrétnej peňažnej náhrady nemajetkovej ujmy nie je možné exaktne matematicky stanoviť, nie je možné ani mechanicky (automaticky) prevziať peňažné sumy priznávané rozhodnutiami súdov ako odškodnenie nemajetkovej ujmy v iných prípadoch, nakoľko nejde o paušálne peňažné sumy. Výšku totiž stanovuje súd v každom jednotlivom prípade na základe voľnej úvahy a je tak výsledkom individuálneho posúdenia všetkých konkrétnych okolností každého jednotlivého prípadu s tým, že konečná výška musí vychádzať zo zásady primeranosti, musí zodpovedať všeobecnej predstave spravodlivosti a slušnosti a požiadavke rozumného usporiadania vzťahov medzi stranami. Vždy je potrebné mať na zreteli prvoradú satisfakčnú funkciu priznávanej peňažnej čiastky, ktorou je zabezpečiť primerané zmiernenie a vyváženie vzniknutej nemajetkovej ujmy, v opačnom prípade by neprimeraná výška odškodnenia vo svojich dôsledkoch viedla k bezdôvodnému obohateniu. 7. Aj pri zohľadnení finančného zadosťučinenia priznaného žalobcovi ÚS SR v jeho dvoch nálezoch v celkovej sume 2.987,46 eura, považoval prvoinštančný súd žalobcom uplatnenú výšku náhrady nemajetkovej ujmy v sume 20.000 eur za spĺňajúcu kritérium primeranosti, a to vzhľadom na závažnosť ujmy vzniknutej žalobcovi nesprávnym úradným postupom, za zodpovedajúcu všeobecnej predstave spravodlivosti a slušnosti a požiadavke rozumného usporiadania vzťahov medzi stranami. Nestotožnil sa pritom s názorom žalovanej o neprimeranosti požadovanej náhrady majúc na zreteli, že účelom náhrady nemajetkovej ujmy v peniazoch nie je obohatenie sa poškodeného o premrštené finančné čiastky, ale je ním primerané vyváženie konkrétnej a preukázanej nemajetkovej ujmy. Finančná kompenzácia má zmierniť spôsobenú nemajetkovú ujmu, avšak nie je možné priznávať neprimerane vysoké sumy, priznanie ktorých by mohlo bagatelizovať odškodňovanie zásahov do iných základných práv, ako je napr. ujma na živote. Riadiac sa zásadou, že výška primeraného peňažného zadosťučinenia v obdobných prípadoch by sa nemala výrazne odlišovať v inej skutkovo a právne porovnateľnej veci, vychádzal súd pri zvažovaní primeranosti výšky peňažnej náhrady z nálezu Ústavného súdu Slovenskej republiky sp. zn. III. ÚS 754/2016, v zmysle záverov ktorého nemožno považovať za neprimerané odškodnenie trestného stíhania sumou 620 eur za mesiac trestného stíhania vo veci, v ktorej boli v súvislosti s trestným stíhaním preukázané negatívne následky v rodinnom živote poškodeného (rozpad rodiny a manželstva), v jeho zdravotnom stave (srdcový kolaps a práceneschopnosť) a v sťaženom pracovnom uplatnení (nález ÚS SR č. k. III. ÚS 754/2016-42). V inej veci (nález ÚS SR č. k. II. ÚS 568/2017-42) sa Ústavný súd Slovenskej republiky vyjadril, že náhrada vo výške 5.000 eur za nedôvodné trestné stíhanie v trvaní 7 rokov sa javí celkom neprimeraná a nedostatočná, a že ani prípadná kriminálna minulosť obvineného neznamená, že by nedôvodné trestné stíhanie nebolo závažným zásahom do jeho osobnostných práv. V predmetnej právnej veci boli ÚS SR konštatované prieťahy takmer dva roky v rokoch 2003 až 2004 a prieťahy v trvaní 6 mesiacov v rokoch 2005 až 2006, t. j. prieťahy celkovo takmer v trvaní 30 mesiacov. Vychádzajúc pri zvažovaní primeranosti výšky peňažnej náhrady z vyššie uvedeného nálezu ÚS SR sp. zn. III. ÚS 754/2016, by aplikáciou jeho záverov na predmetnú právnu vec bolo možné považovať za primerané odškodnenie žalobcu v sume 18.600 eur (620 eur za mesiac prieťahov pri konštatovaní prieťahov ÚS SR v trvaní takmer 30 mesiacov), pričom sa jedná o vec, v ktorej boli preukázané v súvislosti s nesprávnym úradným postupom negatívne následky závažného charakteru (značné) v osobnom, rodinnom, pracovnom a spoločenskom živote žalobcu a v
jeho zdravotnom stave (vysoký krvný tlak a dna), ktoré mal súd za preukázané zo žaloby, z listinných dôkazov predložených žalobcom, z výsluchu žalobcu ako strany sporu, z výpovede advokátky žalobcu na pojednávaniach. Pri priznaní náhrady nemajetkovej ujmy zohľadnil tiež skutočnosť, že žalobca do začatia trestného stíhania nikdy trestne stíhaný nebol, bol dovtedy bezúhonný, vážený občan (sudca okresného súdu), nebol stíhaný väzobne. Usúdil tiež, že vzhľadom na konkrétne okolnosti prípadu by sa aj iná osoba v obdobnom postavení mohla cítiť dotknutou v zložkách tvoriacich vo svojom súhrne nemajetkovú sféru jednotlivca. Uviedol, že hoci ust. § 17 ods. 3 zákona č. 514/2003 Z. z. v znení účinnom od 01.01.2009 nebolo v platnosti ani účinnosti v čase ÚS SR konštatovaných prieťahov OČTK v rokoch 2003, 2004, 2005 a 2006, súd pri určovaní výšky náhrady nemajetkovej ujmy v peniazoch prihliadal na kritériá pre jej priznanie uvedené v citovanom ustanovení § 17 ods. 3 zákona č. 514/2003 Z. z. v znení účinnom od 01.01.2009, tzn. najmä na osobu žalobcu ako poškodeného, jeho doterajší život a prostredie, v ktorom žije a pracuje; na závažnosť vzniknutej ujmy a na okolnosti, za ktorých k nej došlo; na závažnosť následkov, ktoré vznikli žalobcovi v súkromnom živote a na závažnosť následkov, ktoré mu vznikli v spoločenskom uplatnení; ktoré skutočnosti mal súd za preukázané zo žaloby, z listinných dôkazov predložených žalobcom, z výsluchu žalobcu ako strany sporu, z výpovede advokátky žalobcu na pojednávaniach. Vykonaným dokazovaním zistil, že následky, ktoré vznikli žalobcovi v osobnom, rodinnom, pracovnom a spoločenskom živote sú závažného charakteru (značné) a teda plne odôvodňujúce náhradu nemajetkovej ujmy v uplatnenej výške 20.000 eur. 8. Ako neopodstatnenú vyhodnotil obranu žalovanej, že za nesprávny úradný postup OČTK v podobe prieťahov by žalobca nemal byť odškodnený dvakrát (nálezmi ústavného súdu aj rozhodnutím v danej právnej veci), konštatujúc nedostatočnú čiastočnú reparáciu porušenia práv žalobcu nálezmi ÚS SR, ktorými mu bolo priznané primerané finančné zadosťučinenie v celkovej sume 2.987,46 eura, a to vzhľadom na značný rozsah následkov nemajetkovej ujmy vzniknutej žalobcovi v dôsledku nesprávneho úradného postupu, poukazujúc pritom na citovaný čl. 127 ods. 4 Ústavy Slovenskej republiky, podľa ktorého zodpovednosť toho, kto porušil práva alebo slobody podľa odseku 1, za škodu alebo inú ujmu nie je rozhodnutím ústavného súdu dotknutá. Za irelevantnú v tejto súvislosti považoval ďalšiu žalovanou zdôrazňovanú skutočnosť, a to vyplatenie plnej náhrady platu za výkon funkcie sudcu za obdobie prerušenia výkonu funkcie, nakoľko uvedené nemá súvis s priznaním nároku žalobcu na náhradu nemajetkovej ujmy titulom nesprávneho úradného postupu podľa oboch zodpovednostných zákonov. Zdôraznil, že štát je ten, ktorý má dôsledne stíhať páchateľov trestnej činnosti, avšak na druhej strane ten istý štát by mal byť dostatočne pripravený na to, aby sa ospravedlnil za škodu spôsobenú nesprávnym úradným postupom v trestnom konaní, a aby ju aj náležite odškodnil. Žalovaná sa do dnešného dňa žalobcovi ani len neospravedlnila, neprejavila najmenšiu snahu o zmiernenie následkov vzniknutej nemajetkovej ujmy titulom nesprávneho úradného postupu. Mala by byť pritom ochotná uzatvárať dohody o zmierlivom odškodnení už na základe žiadostí o predbežné prerokovanie nároku na náhradu škody, nie automaticky ich vyhodnocovať ako nedôvodné bez náležitého (v niektorých prípadoch bez akéhokoľvek) odôvodnenia, ako to žalovaná robí, čo je súdu známe z jeho činnosti v identických sporoch (§ 186 ods. 1 CSP). Keď už žalovaná takto nečiní, mala by aspoň byť sama iniciátorom mimosúdnych dohôd o odškodnení od momentu, keď je jej zrejmý predbežný právny názor súdu prvej inštancie, resp. názor odvolacieho súdu, o dôvodnosti alebo čiastočnej dôvodnosti nároku žalobcu na náhradu škody, resp. za situácie, keď žalovaná počas sporu sama uznáva nárok alebo časť nároku žalobcu na náhradu škody. Ani toto však žalovaná nečiní, čo je súdu rovnako známe z úradnej činnosti. Za nedôstojné označil, aby žalobca musel dlhé roky žiadať o náhradu škody. Takéto počínanie žalovanej neprispieva k jej kladnému obrazu v očiach verejnosti, na ktorom si tak zakladá. Aj tieto okolnosti na strane žalovanej sú okolnosťami hodnými osobitného zreteľa pri posudzovaní nárokov na náhradu nemajetkovej ujmy podľa oboch zodpovednostných zákonov. Peniazmi sa nikdy nedá úplne nahradiť nemajetková ujma spôsobená žalobcovi nesprávnym úradným postupom, ale môžu aspoň čiastočne kompenzovať utrpenie a psychickú ujmu. K žalobcom predloženým dôkazom o značnej medializácii jeho trestného stíhania uviedol, že žalovaná síce nenesie zodpovednosť za následky činností printových a internetových médií, ktoré pri svojej činnosti zasahujú do osobných a osobnostných práv tresne stíhaných, resp. obvinených osôb, ale nezbavuje ju zodpovednosti to, aké informácie médiám poskytne v súvislosti s trestným konaním, a či a v akom rozsahu o trestnom konaní a osobách obvinených informuje, nakoľko medializovanie trestného stíhania nie je nutnou a nevyhnutnou súčasťou trestného konania. Tiež sa musí rešpektovať prezumpcia neviny, na ktorú by mali brať zreteľ najmä orgány činné v trestnom konaní pri informovaní verejnosti a médií o trestnom stíhaní a osobách obvinených, ktoré ešte neboli právoplatne odsúdené, aj s ohľadom na to, ako by mohli byť tieto osoby medializáciou poškodené.
9. Žalobe tak vyhovel v časti požadovanej náhrady nemajetkovej ujmy za nesprávny úradný postup v sume 20.000 eur s tým, že 30- dňovú lehotu na plnenie priznanej peňažnej povinnosti prvoinštančný súd určil v súlade s ustanovením § 232 ods. 3 veta druhá CSP, keď z úradnej činnosti v skutkovo a právne obdobných sporoch mu je známe (§ 186 ods. 1 CSP), že s ohľadom na administratívnu náročnosť procesu úhrady vo väčšine prípadov nie je žalovaná schopná plniť v trojdňovej lehote od právoplatnosti rozsudku stanovenej v § 232 ods. 3 veta prvá CSP, čím sa vystavuje riziku exekúcie. Ako nedôvodnú zamietol žalobu v časti uplatnenej náhrady nemajetkovej ujmy titulom nezákonného rozhodnutia a tiež v časti uplatnených úrokov z omeškania, nakoľko žalovaná sa mohla do omeškania dostať až po márnom uplynutí lehoty na plnenie, ktoré bolo priznané oprávnenej osobe právoplatným a vykonateľným rozsudkom vo veci samej. V predmetnej právnej veci ešte tento rozsudok nenadobudol právoplatnosť ani vykonateľnosť, preto sa žalovaná nemohla dostať do omeškania s plnením, ktoré bolo žalobcovi priznané týmto rozsudkom. Konštatoval, že povinnosť zaplatiť náhradu nemajetkovej ujmy v peniazoch vzniká až na základe súdneho rozhodnutia, v ktorom je určená lehota na plnenie, a až uplynutím takto určenej lehoty sa dlžník dostáva do omeškania (R 45/2000, rozhodnutia NS SR sp. zn. 6Cdo/185/2011, 7MCdo/16/2011, 3Cdo/513/2014 a 7Cdo/100/2017). 10. O nároku na náhradu trov prvoinštančného, odvolacieho a dovolacieho konania prvoinštančný súd rozhodol vo výrokoch III., IV. a V. rozsudku podľa § 453 ods. 1, 3 CSP, § 396 ods. 1 CSP v spojení s § 255 ods. 1, 2 a § 262 ods. 1 CSP. O nároku na náhradu trov prvoinštančného konania rozhodol vo výroku III. tak, že žalobcovi priznal nárok na náhradu trov prvoinštančného konania voči žalovanej v rozsahu 100 % z priznanej sumy, o výške ktorých rozhodne súd prvej inštancie samostatným uznesením po právoplatnosti tohto rozsudku. Nárok na plnú náhradu trov prvoinštančného konania priznal žalobcovi aj napriek tomu, že striktným porovnaním žalovanej sumy (200.000 eur) a súdom priznanej sumy (20.000 eur) bol v spore úspešný len vo výške 10 %, nakoľko s ohľadom na charakter sporu a skutočnosť, že výška priznaného plnenia závisela od úvahy súdu, v nadväznosti na vykonané dokazovanie nebolo možné žalobcu považovať v spore za procesne neúspešného, keďže mu bola priznaná časť uplatneného nároku na nemajetkovú ujmu. Žalobcu v danom prípade nebolo možné zaťažiť procesnou zodpovednosťou za predvídanie výsledku na základe úvahy súdu o výške náhrady nemajetkovej ujmy. Súd priznaním tejto náhrady konštatoval dôvodnosť uplatňovaného nároku čo do jeho základu, a i keď ohľadom výšky nároku na náhradu nemajetkovej ujmy túto modifikoval, uvedenú skutočnosť nezohľadnil vo vzťahu k rozsahu priznaného nároku na náhradu trov prvoinštančného konania, keďže výška nároku spočívala na posúdení súdom a samotná výška nároku je až druhoradá, resp. nadväzujúca. Neúspech žalobcu v zamietnutom príslušenstve (úrokoch z omeškania) z náhrady nemajetkovej ujmy vyhodnotil súd ako pomerne nepatrný. Žalobca teda má nárok na náhradu trov prvoinštančného konania práve zo súdom priznanej sumy (20.000 eur). Uvedené analogicky zodpovedá aj uzneseniu Krajského súdu v Bratislave sp. zn. 6Co/125/2018 zo dňa 31.05.2018, v odôvodnení ktorého odvolací súd uviedol, že žalobcovi vznikol nárok na plnú náhradu trov konania, avšak iba z prisúdenej sumy. V tejto súvislosti súd tiež poukázal na uznesenie Ústavného súdu Slovenskej republiky sp. zn. I. ÚS 56/2017 zo dňa 08.02.2017, podľa ktorého nová právna úprava (pozn.: právna úprava Civilného sporového poriadku) nevylučuje osobitný režim posudzovania úspechu v konaní a nárokov na náhradu trov v prípadoch, keď výška plnenia závisela od znaleckého posudku alebo úvahy súdu. Žalobcovi priznaná suma (20.000 eur) tak v danom prípade predstavuje tarifnú hodnotu pre výpočet základnej sadzby tarifnej odmeny. O nároku na náhradu trov odvolacieho konania rozhodol súd vo IV. výroku rozsudku tak, že žiadna zo strán nemá na náhradu trov odvolacieho konania, a to z dôvodu, že žalobca sa odvolal voči zamietajúcemu výroku a žalovaná voči vyhovujúcemu a odvolací súd rozsudok súdu prvej inštancie potvrdil, čiže v odvolacom konaní nebola úspešná žiadna zo sporových strán. O nároku na náhradu trov dovolacieho konania rozhodol vo výroku V. rozsudku tak, že žalovanej priznal nárok na náhradu trov dovolacieho konania v rozsahu 100 %, nakoľko žalovaná bola v dovolacom konaní úspešná a neuviedla, že si náhradu trov konania voči žalobcovi neuplatňuje. 11. Proti uvedenému rozsudku podali odvolanie žalobca i žalovaná. 12. Žalobca odvolaním napadol výrok II. prvoinštančného súdu, ktorým žalobu vo zvyšku zamietol. Bol toho názoru, že súd prvej inštancie vec nesprávne právne posúdil, keď nárok na náhradu nemajetkovej ujmy s príslušenstvom spôsobenej nezákonným rozhodnutím zamietol s odôvodnením, že zák. č. 58/1969 Zb. takýto nárok nepoznal. Uvedený záver označil za exces či svojvôľu, nakoľko opak tvrdí nielen jurisprudencia (všetky učebnice vydané po r. 1991, ale aj štúdia akademika Š. Lubyho, DrSc.), Sporné otázky v úprave zodpovednosti štátu za škodu spôsobenú rozhodnutím alebo úradným
postupom, uverejnené v Soc. Súdnictve v r. 1970, str. 20, ale aj súdna prax (sp. zn. 4Cdo/143/2020, sp. zn. 7Cdo/339/2021, R 13/2009, III. ÚS 754/2016 a pod.) Za tohto stavu sa aj nesprávny úradný postup rozširuje o obdobie od 11.06.2001 do 30.06.2004, ktoré bolo tiež nesprávne vylúčené z odškodnenia. Vychádzalo sa z toho, že ak zákon pojem škody nevymedzoval, tak v otázkach, ktoré neriešil, odkazoval (§ 20) na subsidiárnu použiteľnosť OZ a uplatnil sa aj tu pojem škody ako ujmy na chránenom statku, ako je majetok, ľudská dôstojnosť, integrita človeka a pod., ktoré sa dajú reparovať len náhradou vo forme nemajetkovej ujmy, ktorú zák. č. 58/1969 Zb. nelimitoval. Za chybný označil aj záver súdu o nepriznaní úrokov z omeškania z nemajetkovej ujmy, ktorý prvoinštančný súd oprel iba o tú časť súdnych rozhodnutí, ktoré zaujali tento názor, hoci existuje celý rad iných rozhodnutí, ktoré priznávajú úrok z omeškania od splatnosti pohľadávky, ktorá je určená márnym uplynutím 6- mesačnej lehoty odo dňa, kedy poškodený nárok u škodcu uplatnil (sp. zn. 7Cdo/145/2020, sp. zn. 7Cdo/339/2021, sp. zn. 4Cdo/257/2019, ktoré súd prvej inštancie v odôvodnení rozsudku nespomenul, čím zaťažil svoje rozhodnutie aj nepreskúmateľnosťou pre nedostatok dôvodov). Aj v danom prípade pritom platí, že záväzkovoprávny vzťah medzi škodcom a poškodeným vzniká zo samotného deliktu a o nárokoch z neho sa v súdnom konaní rozhoduje deklaratórnym a nie konštitutívnym rozhodnutím. Súd mal tak rešpektovať charakter a úlohu úrokov z omeškania, ako aj zásadu plného odškodnenia poškodeného, teda vrátane úrokov z omeškania, ale nie delikventa, ktorý 14 rokov odmieta plniť svoju zákonnú povinnosť, a takto štát cez „nestranné súdy“ chráni opäť štát ako dlžníka, čím otvorene spochybňuje svoju nestrannosť. Z uvedeného dôvodu žiadal rozsudok súdu prvej inštancie v napadnutej časti zmeniť tak, že súd žalobe vyhovie v celom rozsahu a žalobcovi prizná náhradu trov konania. 13. Žalovaná odvolaním napadla výrok I., ktorým súd žalobe v časti o zaplatenie 20.000 eur vyhovel a výrok III., ktorým žalobcovi priznal voči žalovanej nárok na náhradu trov prvoinštančného konania v rozsahu 100 % z priznanej sumy. Z odvolacích dôvodov uvedených v § 365 ods. 1 písm. f) a h) CSP žiadala rozsudok súdu prvej inštancie v napadnutých výrokoch zmeniť tak, že súd žalobu zamietne a žiadnej zo sporových strán neprizná nárok na náhradu prvoinštančného konania. Súdu prvej inštancie vytkla nedostatočné odôvodnenie výšky priznanej náhrady nemajetkovej ujmy, ktoré naviac nezodpovedá priznanej nemajetkovej ujme za prieťahy v konaní, nakoľko odôvodnenie smeruje výlučne k ustáleniu nemajetkovej ujmy žalobcovi spôsobenej nezákonným vznesením obvinenia. Negatívne následky závažného charakteru v osobnom, rodinnom, pracovnom a spoločenskom živote a v jeho zdravotnom stave, ako aj argumentácia súdu v ods. 88. odôvodnenia, že pri stanovení náhrady nemajetkovej ujmy zohľadnil aj skutočnosť, že žalobca nebol do začatia trestného stíhania nikdy trestne stíhaný, bol bezúhonný a vážený občan, bezprostredne súvisia s trestným stíhaním a neodsúdením žalobcu. Všetky uvedené zásahy mohli byť vyvolané nanajvýš okolnosťou samotného trestného stíhania, pričom súd prvej inštancie neuviedol, ako sa v žalobcovej osobnostnej sfére prejavil nesprávny úradný postup spočívajúci vo forme prieťahov v konaní, a ktorý je podľa názoru súdu jediným žalobcom nárokovateľným titulom na náhradu nemajetkovej ujmy. Zdôraznila, že aj keď je výška nemajetkovej ujmy určovaná voľnou úvahou súdu, nemôže sa jednať o úvahu nepreskúmateľnú, resp. svojvoľnú. Namietala tiež nepreukázanie príčinnej súvislosti medzi nesprávnym úradným postupom a tvrdenými zásahmi do nemajetkovej sféry žalobcu. Súd prvej inštancie v napadnutom rozsudku nijako nevysvetlil, akým spôsobom práve prieťahy v dĺžke 30 mesiacov vyvolali celý rad označených zásahov do sféry žalobcu. Vyslovila presvedčenie, že takéto závažné zásahy do osobnostnej sféry žalobcu by mohlo mať samotné trestné stíhanie a nielen parciálna časť tohto stíhania (neprimeraná dĺžka), ktorá sama o sebe ale nemá vplyv na výsledok trestného stíhania ani na skutočnosť, že žalobcovi bolo vznesené obvinenie. Práve vznesenie obvinenia žalobca po celý čas označoval ako zdroj jeho osobných, zdravotných aj spoločenských problémov, pričom dĺžka trestného stíhania bola až sekundárna. K samotnej výške priznanej náhrady nemajetkovej ujmy poukázala aj na rozhodnutie NS SR sp. zn. 3Cdo/7/2017, judikatúru ESĽP, podľa ktorej náhrada nemajetkovej ujmy musí byť v obdobných prípadoch rozumne primeraná utrpenej ujme na povesti (napr. Tolstoy Miloslavski v. Spojené kráľovstvo). ESĽP konštatoval, že pri určovaní výšky náhrady ujmy treba vychádzať z dôkazov preukazujúcich výšku ujmy (napr. Flux v. Moldavsko, Steel a Morris v. Spojené kráľovstvo). Okrem toho tiež ESĽP vyjadril názor, podľa ktorého výška náhrady v konkrétnom prípade musí zohľadňovať výšku náhrady priznávanú vnútroštátnymi súdmi v iných prípadoch týkajúcich sa poškodenia dobrej povesti (napr. Publico Communicacao S.A. v. Portugalsko). Napokon zdôraznila aj to, že pri určovaní výšky náhrady za porušenie osobnostných práv, musí byť zohľadnená výška náhrady, ktorá je priznávaná za telesné zranenia alebo ktorá sa priznáva obetiam násilných trestných činov, pričom náhrada za porušenie iných osobnostných práv by nemala bez existencie závažných a dostatočných dôvodov prevyšovať maximálnu výšku náhrady priznávanú za telesné zranenia alebo násilné trestné činy (Illtalehty a Karhuvaara v. Fínsko). NS SR v uznesení
zo dňa 24.07.2018, sp. zn. 3Cdo/19/2018, zo dňa 17.10.2018, sp. zn. 7Cdo/100/2017 uviedol, že aj pred účinnosťou zák. č. 412/2012 Z. z. (01.01.2013), s ktorým nadobudlo účinnosť aj ust. § 17 ods. 4 zák. č. 514/2003 Z. z., je potrebné určiť primeranú výšku náhrady nemajetkovej ujmy spôsobenej nezákonným rozhodnutím (nesprávnym úradným postupom) po zohľadnení iných právnych predpisov slovenského právneho poriadku upravujúcich odškodnenie, ako aj judikatúry ÚS SR a ESĽP. S odkazom na ust. § 13 zák. č. 274/2017 Z. z. o obetiach trestných činov a o zmene a doplnení niektorých zákonov uviedla, že v roku 2001, kedy došlo k vzneseniu obvinenia, bola minimálna mesačná mzda 163 eur a jej 50- násobok tak predstavoval sumu 8.150 eur, maximálne odškodnenie podľa tohto zákona však bolo možné priznať iba ak bola trestným činom spôsobená smrť, čo je nesporne najzávažnejšie a nezvratné poškodenie fyzickej osoby. V prípadoch obetí násilných trestných činov pritom môže dôjsť k závažnému zásahu dokonca života, preto možno považovať za primerané, aby odškodnenie za škodu spôsobenú pri výkone verejnej moci nebolo vyššie ako odškodnenie za trvalé následky na zdraví či dokonca za život. V opačnom prípade by vznikol rozpor s tézou, že ľudský život má najvyššiu hodnotu, od ktorej je nevyhnutné odvodzovať ostatné hodnoty. Aj podľa ESĽP priznaná finančná náhrada napr. v konaniach o ochranu osobnosti by nemala byť neprimeraná iným finančným kompenzáciám- napr. výške náhrady za utrpenie a bolesť (ktoré boli spôsobené telesnými zraneniami- Karhuvaara a Illtalehti v. Fínsko). Podobne NS SR v rozhodnutí sp. zn. 4Cdo/171/2005 zo dňa 27.04.2006 uviedol, že priznávanie premrštených súm by mohlo viesť k bezdôvodnému obohacovaniu sa a dokonca by mohlo bagatelizovať niektoré ujmy na iných základných právach. Prvoinštančný súd však v danej veci priznal žalobcovi viac ako dvojnásobok maximálnej sumy poskytovanej ako odškodnenie v súlade s § 12 ods. 2 zák. č. 274/2017 Z. z., ak by trestným činom bola spôsobená smrť. Za nesprávne označila aj opätovné nerozlišovanie medzi nárokom na náhradu nemajetkovej ujmy na základe nezákonného rozhodnutia a nesprávneho úradného postupu. V ods. 87. odôvodnenia napadnutého rozsudku súd prvej inštancie poukázal napr. na nálezy ÚS SR sp. zn. III. ÚS 754/2016, III. ÚS 754/2016, II. ÚS 568/2017, z ktorých vyvodil výšku nemajetkovej ujmy. Nevzal pritom do úvahy, že vo všetkých uvádzaných rozhodnutiach ÚS SR bola posudzovaná výška nemajetkovej ujmy na základe nezákonného rozhodnutia (vznesenia obvinenia) a s tým súvisiaceho trestného stíhania, ktoré neskončilo odsudzujúcim rozsudkom, a nie na základe nesprávneho úradného postupu. V danom prípade však nárok žalobcu na náhradu nemajetkovej ujmy z titulu nezákonného rozhodnutia nie je daný. Prvoinštančný súd síce uviedol, že priznal náhradu nemajetkovej ujmy len za nesprávny úradný postup, v odôvodnení však opäť zlial dohromady zásahy do osobnej sféry žalobcu nezákonným rozhodnutím a nesprávnym úradným postupom. V danom prípade posudzujúc len nesprávny úradný postup, by mal súd na zreteľ vziať len priebeh trestného stíhania (čo prebiehalo v súlade s príslušnými zákonnými ustanoveniami) a nemal by brať zreteľ na uznesenie o vznesení obvinenia a ani výsledok trestného stíhania, lebo v tomto prípade by už súd prisudzoval štátu zodpovednosť za výsledok trestného stíhania, ktorá podľa zák. č. 58/1969 Zb. nie je prípustná, ako to konštatoval aj dovolací súd v ods. 30. a 31. uznesenia sp. zn. 7Cdo/188/2017. Nesprávny úradný postup bol konštatovaný v dvoch označených nálezoch ÚS SR, ktorými bolo zároveň žalobcovi priznané finančné zadosťučinenie v sume 30.000 Sk a 60.000 Sk. Túto sumu považuje žalovaná za primeranú k zisteným prieťahom v konaní. Prvoinštančný súd s týmto rozhodnutím ÚS SR nielenže polemizuje, ale ho aj považuje za nesprávne (ods. 89. odôvodnenia) a sám ho „napravil“. Ponechal však bez povšimnutia, že rovnako ako prvoinštančný súd, ÚS SR priznal žalobcovi finančné zadosťučinenie na základe rovnakých skutkových a právnych okolností. 14. Žalovaná odvolaním napadla aj výrok o priznaní nároku na náhradu trov prvoinštančného konania žalobcovi v rozsahu 100 %, s ktorým sa nestotožnila, nakoľko žalobca si žalobou uplatnil nárok na náhradu nemajetkovej ujmy z titulu nezákonného rozhodnutia, ako aj z titulu nesprávneho úradného postupu a úspešný bol len v nároku z titulu nesprávneho úradného postupu. 15. Žalobca vo vyjadrení k odvolaniu protistrany uviedol, že skutočnosť, že v napadnutom rozsudku nedošlo k striktnému odlíšeniu dôsledkov nezákonného rozhodnutia a nesprávneho úradného postupu, nie je a nemôže byť prekážkou vyhoveniu žalobe, a to aj s poukazom na zásadu iura novit curia a skutočnosť, že žalobca v žalobe uviedol všetky rozhodujúce skutkové okolnosti. Dodal, že nemajetková ujma vzniká samotným porušením, resp. zásahom štátu do základných práv a slobôd občana a jej výška nie je obmedzená limitom pre iný druh plnenia štátu, ktoré nevyplývalo z deliktného konania štátu, ako je to u náhrad podľa zák. č. 58/1969 Zb. a č. 514/2003 Z. z. Zdôraznil, že finančné zadosťučinenie podľa čl. 127 ods. 3 Ústavy SR nie je škodou v zmysle čl. 46 ods. 3 Ústavy SR (R 35/2013, R 60/2013 Zbierky nálezov a rozhodnutí ÚS SR). Výška nemajetkovej ujmy podľa neho skutočne nie je primeraná deliktnému konaniu OČTK voči žalobcovi za tak dlhé konanie. K odvolaniu
čo do trov prvoinštančného konania uviedol, že pokiaľ rozhodnutie o výške nemajetkovej ujmy závisí na úvahe súdu, tak pri neexistencii schémy, ako bude súd postupovať platí, že žalobca mal vo veci plný úspech a tým aj plný nárok na náhradu trov konania, ako správne rozhodol súd prvej inštancie. Takto priznané trovy konania plnia funkciu prevenčnú, sankčnú a spravodlivú. 16. Žalovaná vo vyjadrení k odvolaniu žalobcu žiadala vzhľadom na právny názor vyslovený v zrušujúcom uznesení a ust. § 455 CSP odvolanie žalobcu zamietnuť. Súd prvej inštancie rozhodol v súlade s právne záväzným názorom dovolacieho súdu, keď žalobu vo výroku II. zamietol. 17. Odvolací súd viazaný rozsahom a dôvodmi odvolania (§ 379, § 380 CSP), preskúmal rozsudok súdu prvej inštancie v celom napadnutom rozsahu, prejednal odvolania žalobcu a žalovanej bez nariadenia odvolacieho pojednávania (§ 385 ods. 1 CSP a contrario v spojení s § 219 ods. 3 CSP) a viazaný skutkovým stavom tak, ako ho zistil súd prvej inštancie (§ 383 CSP) dospel k záveru o dôvodnosti žalovanou podaného odvolania. Odvolanie žalobcu pre jeho oneskorené podanie nepodrobil meritórnemu odvolaciemu prieskumu. 18. Podľa § 386 písm. a) CSP odvolací súd odmietne odvolanie, ak bolo podané oneskorene. 19. V prejednávanej veci odvolací súd z obsahu súdneho spisu zistil, že napadnutý rozsudok bol právnej zástupkyni žalobcu doručený dňa 19.4.2023. Posledný deň zákonnej 15- dňovej lehoty na podanie odvolania tak pripadol na 4.5.2023. Nakoľko žalobca podal odvolanie elektronicky (e-mailom) bez zaručeného elektronického podpisu dňa 9.5.2023, ktoré v rovnaký deň dal v listinnej podobe na poštovú prepravu, odvolanie bolo podané po uplynutí lehoty na podanie odvolania, a preto ho odvolací súd podľa § 386 písm. a) CSP ako oneskorene podané bez meritórneho prieskumu odmietol (výrok I.) a v odvolacom konaní sa ďalej zaoberal len dôvodnosťou odvolania žalovanej podaného voči výroku I. napadnutého rozsudku a tiež čo do súvisiaceho rozhodnutia o nároku na náhradu trov konania. Predmetom odvolacieho prieskumu tak bol len nárok uplatnený titulom nesprávneho úradného postupu spočívajúceho v namietaných prieťahoch v trestnom konaní. 20. V prejednávanej veci dovolací súd na dovolanie žalovanej v zrušujúcom uznesení zo dňa 13.02.2019, sp. zn. 7Cdo/188/2017 konštatoval, že popri nárokoch na náhradu škody a nemajetkovej ujmy majúcich pôvod v nezákonnosti rozhodnutí orgánov štátu alebo ich nesprávnom úradnom postupe, možno na principiálnu totožnosť podmienok zodpovednosti štátu za jednu i druhú ujmu usudzovať nanajvýš v režime zák. č. 514/2003 Z. z. Pod režim, zák. č. 58/1969 Zb. dopadajúceho na prejednávanú vec, naopak môžu spadať len podmienky vzniku jediného nám poznaného nároku, a to nároku na náhradu škody a naopak podmienky vzniku nároku na náhradu nemajetkovej ujmy, z ktorých jednou je tiež možnosť kvalifikácie zásahu do osobnostných práv ako zásahu neoprávneného, musia byť posudzované podľa vnútroštátneho práva upravujúceho takýto nárok (ktorým je popri rámcovej úprave z čl. 5 Dohovoru práve § 11 až 17 Občianskeho zákonníka). Rešpektujúc právne záväzný názor dovolacieho súdu prvoinštančný súd ako nedôvodný vyhodnotil nárok uplatnený titulom nezákonného trestného stíhania, správnosť záveru ktorého pre oneskorenosť opravného prostriedku nie je predmetom odvolacieho prieskumu a ako dôvodný vyhodnotil nárok žalobcom dodatočne vymedzený sumou 20.000 eur, a to titulom nesprávneho úradného postupu spočívajúcom v prieťahoch v trestnom konaní vedenom voči žalobcovi. Vznik nemajetkovej ujmy a jej príčinnú súvislosť s trestným stíhaním mal v danom prípade súd prvej inštancie preukázané zo žalobcom predložených listinných dôkazov a výpovede samotného žalobcu, v ktorej tento uviedol, že v dôsledku viac ako šesťročného trestného stíhania mal pozastavený výkon funkcie sudcu, bol obmedzený na funkčnom plate, vystavený prešetrovaniu majetkových pomerov jeho a jeho rodinných príslušníkov, podrobený značnej medializácii jeho trestnej veci s tým, že v médiách bol označovaný ako prototyp nesprávneho sudcu, v dôsledku začatia a neúmerného trvania trestného stíhania pociťoval traumu, psychický tlak a stres, značne vysokú spoločenskú difamáciu, a to aj vzhľadom na široký okruh osôb, ku ktorým sa dostali informácie o trestnom stíhaní žalobcu a s poukazom na malé teritórium, v ktorom žalobca a jeho rodina žila, on a jeho rodina boli konfrontovaní s negatívnymi poznámkami a pohľadmi okolia. Po skončení trestného stíhania bol v súvislosti s jeho vedením ministerkou spravodlivosti odvolaný aj z funkcie predsedu súdu. 21. Odvolací súd sa stotožňuje so správnym právnym záverom prvoinštančného súdu o splnení podmienok pre odškodnenie nemajetkovej ujmy titulom nesprávneho úradného postupu, ktorý žalobca v žalobe a následnej argumentácii vymedzil ako neprimerane dlho vedené trestné konanie s existenciou
prieťahov konštatovaných aj ÚS SR a v nadväznosti na pokyny súdov vyššej inštancie vyčíslil na sumu 20.000 eur, avšak nestotožnil sa s ním priznanou výškou, ktorú vyhodnotil ako neprimeranú okolnostiam prejednávanej veci a skutočnosti, že predmetom odškodnenia je „len“ nesprávny úradný postup, nie nezákonnosť trestného stíhania. Odvolací súd je zhodne so žalovanou toho názoru, že prvoinštančným súdom zistené negatívne následky v osobnom, profesnom a spoločenskom živote žalobcu sa primárne viažu na samotné nezákonné trestné stíhanie žalobcu, a len sekundárne majú súvislosť s neprimeranou dĺžkou trestného konania. Inými slovami povedané v dôsledku neprimeranej dĺžky trestného konania a ÚS SR konštatovaných prieťahov v konaní by odškodnenie žalobcu bolo dané aj v prípade, pokiaľ by trestné konanie skončilo inak ako zastavením či oslobodením. V súvislosti s týmto právnym záverom odvolací súd poukazuje aj na záver dovolacieho súdu vyslovený v zrušujúcom uznesení, podľa ktorého nemohlo byť v danej veci o nesprávnosti úradného postupu a zodpovednosti žalovanej zaň sporu. Za nesprávny a konštantnej súdnej praxi odporujúci však odvolací súd považuje právny záver prvoinštančného súdu, ktorý označil za potrebné na nesprávny úradný postup zahŕňajúci obdobie do začiatku účinnosti zák. č. 514/2003 Z. z. (1.7.2004) aplikovať zák. č. 58/1969 Zb. a na nesprávny úradný postup zahŕňajúci obdobie od 1.7.2004 do zastavenia trestného stíhania zák. č. 514/2003 Z. z. Na uvedenom nič nemení ani poukaz prvoinštančného súdu na to, že skutkové tvrdenie o tom, že do režimu oboch zákonov spadá namietaný nesprávny úradný postup, nebolo medzi stranami sporné. To akú právnu normu súd aplikuje na vykonaným dokazovaním zistený skutkový stav veci, predstavuje otázku právneho posúdenia. Za nesprávne právne posúdenie veci súdna prax okrem iného považuje použitie nesprávneho právneho predpisu na skutkový stav veci. V danom prípade súd prvej inštancie nezohľadnil skutočnosť, že prieťahy v konaní sú vo všeobecnosti trvajúcim protiprávnym stavom, a to až do právoplatnosti rozhodnutia vo veci samej a v každom okamihu ich existencie dochádza k rovnakému porušovaniu toho istého práva (čl. 48 ods. 2 Ústavy SR). Práve v nadväznosti na túto skutočnosť NS SR v uznesení zo dňa 28.7.2010, sp. zn. 1Cdo/107/2009, a ktorého závery sú súdnou praxou akceptovateľné aj v súčasnosti, konštatoval, že ak žalobcovi bola spôsobená škoda v dôsledku prieťahov v súdnom konaní, bez ohľadu na skutočnosť, že vznikli ešte za účinnosti zák. č. 58/1969 Zb., ak trvali do doby po nadobudnutí účinnosti zák. č. 514/2003 Z. z., bolo potrebné o tomto nároku rozhodnúť podľa zák. č. 514/2003 Z. z. (pozn. odvolacieho súdu na uvedené rozhodnutie a potrebu aplikácie zák. č. 514/2003 Z. z. na celé obdobie prieťahov v konaní poukazoval odvolací súd už v zrušujúcom uznesení zo dňa 31.5.2013, č. k. 3Co/513/2012-249). Uvedené plne korešponduje skutočnosti, že ústavné právo na prerokovanie veci bez zbytočných prieťahov sa naplní zásadne až právoplatným rozhodnutím štátneho orgánu, na ktorom sa osoba domáhala odstránenia právnej neistoty ohľadom svojich práv (napr. I. ÚS 41/02). Vychádzajúc z charakteru trvajúceho stavu neprimerane dlhého trestného konania a prieťahov v konaní, k ukončeniu ktorého došlo až právoplatným zastavením trestného stíhania žalobcu, kedy najskôr bolo možné ustáliť aj rozsah spôsobenej škody, resp. nemajetkovej ujmy, ku ktorému došlo za účinnosti zák. č. 514/2003 Z. z., odškodnenie žalobcu za tento nárok bolo potrebné posúdiť výlučne podľa § 9 zák. č. 514/2003 Z. z. 22. Odvolací súd vo vzťahu k tomuto nároku zotrval aj na právnom názore vyslovenom už v prvom zrušujúcom uznesení zo dňa 31.05.2013, sp. zn. 3Co/513/2012 a následne aj v potvrdzujúcom rozsudku zo dňa 22.03.2017, č. k. 3Co/118/2023-364 (nesprávnosť týchto záverov nebola dovolacím súdom konštatovaná), v zmysle ktorého má zhodne so súdom prvej inštancie za to, že priznanie zadosťučinenia nálezom ÚS SR (spolu vo výške 2.987,45 eura) nemožno považovať v danej veci za dostatočnú satisfakciu, a preto je podľa § 17 ods. 2 zák. č. 514/2003 Z. z. daný zákonný dôvod na odškodnenie žalobcu aj vo vzťahu k tomuto nároku. V tejto súvislosti poukazuje aj na rozdielny charakter a podmienky týchto odškodnení. ÚS SR odškodnenie priznáva už za predpokladu samotnej existencie prieťahov v konaní, bez skúmania následkov a ich závažnosti v imateriálnej sfére poškodeného a veľmi často v čase, kedy trestné stíhanie ešte nie je ukončené, t. j. pri priznávaní odškodnenia nie je zrejmá celková dĺžka trestného konania, ako tomu bolo v danom prípade. Z uvedených dôvodov je celkom nesprávna aj argumentácia žalovanej, v ktorej namietala, že súd prvej inštancie priznaním tohto nároku polemizoval s rozhodnutím ÚS SR, ktorým žalobcovi priznal odškodnenie za prieťahy v konaní a ako nesprávne ho „reparoval“. Odvolací súd ako už uviedol je toho názoru, že závažné následky v osobnostnej sfére žalobcu mali nerozlučnú spojitosť nielen so samotným nezákonným trestným stíhaním, ale aj s jeho neprimeranou dĺžkou a prieťahmi konštatovanými dvoma nálezmi Ústavného súdu SR (zo dňa 15.12.2004, sp. zn. IV. ÚS 210/2004 a zo dňa 27.3.2007, sp. zn. II. ÚS 325/2006, v ktorom ÚS SR súčasne zdôraznil, že trestné stíhanie žalobcu nie je skončené ani po 5 rokoch od jeho začatia). Uvedené platí o to viac, že samotná dĺžka konania, v danom prípade presahujúca obdobie 6 rokov, ktorú možno aj podľa rozhodovacej činnosti Európskeho súdu pre ľudské práva (napr. Kiryakov proti Ukrajine, Solovyevy
proti Rusku, Dimitar Vasilev proti Bulharsku a iné) považovať za neprimeranú a v rozpore s právom zakotveným v čl. 6 ods. 1 Dohovoru o ochrane ľudských práv a základných slobôd, priamo ovplyvnila aj dĺžku disciplinárneho stíhania žalobcu, ktoré bolo prerušené do právoplatného skončenia trestného konania, a ktorým bol stav právnej neistoty, v ktorom sa ocitol žalobca, znásobený. Irelevantné je, že disciplinárne konanie nebolo vedené orgánmi činnými v trestnom konaní, nakoľko toto úzko súviselo s trestným stíhaním, na ktorého záver čakalo, v dôsledku čoho došlo k neúmernému predĺženiu aj disciplinárneho konania a opatrení spojených s disciplinárnym stíhaním žalobcu (postavenie žalobcu mimo funkcie sudcu). S prihliadnutím na uvedené odvolací súd ako primerané pri zohľadnení dĺžky a povahy trestnej veci, súčasne ovplyvňujúcej aj dĺžku disciplinárneho stíhania žalobcu, predĺženia závažných dopadov trestného stíhania na žalobcu, viacerých podnetov žalobcu, ktorými sa domáhal zrýchlenia trestného konania a v neposlednom rade odškodnenia priznaného ÚS SR za konštatované prieťahy v konaní, vyhodnotil ako primerané odškodnenie v sume 5.000 eur, nie v sume 20.000 eur. Osobitne tiež zdôrazňuje, že žalobca nárok titulom nesprávneho úradného postupu vymedzil nielen prieťahmi v konaní za obdobie konštatované nálezmi ÚS SR (30 mesiacov), ale aj samotnou neprimeranou dĺžkou konania a oba tieto skutočnosti boli predmetom odškodnenia, tak ako to pôvodne vyhodnotil súd prvej inštancie v rozsudku zo dňa 30.6.2014, č. k. 22C/294/2009-284 a odvolací súd v rozsudku zo dňa 22.3.2017, č. k. 3Co/118/2023-364. Súd prvej inštancie preto v poradí poslednom rozsudku nesprávne obmedzil odškodnenie výlučne za obdobie 30 mesiacov. 23. V súvislosti s výškou žalobcovi priznaného odškodnenia odvolací súd tiež poukazuje na to, že podľa jeho názoru závažnejšia ujma bola žalobcovi spôsobená titulom nezákonného trestného stíhania, na čo v odvolaní poukazovala aj žalovaná, a čoho si bol spočiatku vedomý aj žalobca, keď z pôvodne uplatnenej náhrady vo výške 200.000 eur vyčlenil na nárok titulom nezákonného rozhodnutia 120.000 eur a titulom nesprávneho úradného postupu sumu 80.000 eur. Až následne v súdnom konaní po zrušení rozhodnutí v časti priznávajúcej odškodnenie vo výške 35.000 eur zmenil výšku uplatnenej náhrady tak, že titulom nezákonného rozhodnutia požadoval 15.000 eur a titulom nesprávneho úradného postupu sumu 20.000 eur, t. j. prvýkrát po rozhodnutí dovolacieho súdu, v ktorom došlo k vysloveniu názoru o nedôvodnosti priznania nároku na náhradu nemajetkovej ujmy titulom nezákonného rozhodnutia podľa zák. č. 58/1969 Zb. žalobca začal požadovať väčšie odškodnenie za samotný nesprávny úradný postup ako za nezákonne vedené trestné stíhanie. Odvolací súd má však za to, že v prejednávanej veci nemá výraznejší podiel na vzniknutej nemajetkovej ujme neprimeraná dĺžka konania, ale samotná skutočnosť, že voči žalobcovi bolo vedené trestné stíhanie pre trestné činy súvisiace s výkonom sudcovskej funkcie. Ako správne namietala žalovaná, súdom prvej inštancie priznané odškodnenie vo výške 20.000 eur „len“ za nesprávny úradný postup orgánov činných v trestnom konaní nemožno považovať za primerané okolnostiam danej veci a skutočnosti, na ktoré prihliadal súd prvej inštancie, sa týkajú nielen zistených prieťahov v konaní, ale predovšetkým právneho titulu v podobe nezákonného rozhodnutia. Prvoinštančnému súdu sa tak nepodarilo dôsledne diferencovať medzi oboma uplatnenými nárokmi, keď skutočnosti a následky, ktoré zohľadňoval a skutkové závery, ku ktorým v súvislosti s posudzovaným nárokom dospel, sa v prevažnej miere týkali samotného nároku na náhradu nemajetkovej ujmy titulom nezákonného rozhodnutia, vo vzťahu ku ktorému žalobu ako nedôvodnú zamietol. Prieťahy a neprimeraná dĺžka konania však viedli k predlžovaniu stavu právnej neistoty, v ktorej sa žalobca po neprimerane dlhú dobu nachádzal a ako už odvolací súd uviedol, tieto by mohli byť dôvodom pre odškodnenie bez ohľadu na samotný výsledok trestného konania. Okrajovo odvolací súd uvádza, že limitáciu výšky náhrady nemajetkovej ujmy zavedenú s účinnosťou od 1.1.2013 zákonom č. 412/2012 Z. z. nemožno ako žiadala v odvolaní žalovaná retroaktívne aplikovať na prípady, keď (nezákonné) uznesenie o začatí trestného stíhania bolo vydané predo dňom nadobudnutia účinnosti a kedy k nesprávnemu úradnému postupu došlo pred týmto dňom. 24. Vzhľadom na vyššie uvedené odvolací súd rozsudok súdu prvej inštancie v napadnutom výroku I. v časti priznanej náhrady nemajetkovej ujmy v sume 5.000 eur ako vecne správny podľa § 387 ods. 1 CSP potvrdil a vo zvyšnej časti priznanej náhrady nemajetkovej ujmy v sume 15.000 eur napadnutý rozsudok súdu prvej inštancie podľa § 388 CSP zmenil tak, že žalobu v tejto časti ako nedôvodnú zamietol (výrok II.). 25. Podľa § 255 ods. 1 CSP súd prizná náhradu trov konania podľa pomeru jej úspechu vo veci. 26. Podľa § 255 ods. 2 CSP ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo.
27. Podľa § 396 ods. 1, 2 CSP ustanovenia o trovách konania pred súdom prvej inštancie sa použijú aj na odvolacie konanie. Ak odvolací súd zmení rozhodnutie, rozhodne aj o nároku na náhradu trov konania na súde prvej inštancie. 28. Podľa § 453 ods. 3 CSP ak dovolací súd zruší rozhodnutie a ak vráti vec odvolaciemu súdu alebo súdu prvej inštancie na ďalšie konanie, rozhodne tento súd o trovách pôvodného konania a o trovách dovolacieho konania. 29. Pokiaľ sa týka odvolania podaného žalovanou čo do výroku o trovách prvoinštančného konania, v ktorom namietala nesprávne zohľadnenie úspechu sporových strán, odvolací súd uvádza, že zmena napadnutého rozhodnutia odvolacím súdom v zmysle § 396 ods. 2 CSP sama o sebe vyvolala potrebu opätovného rozhodnutia o nároku na náhradu trov konania. Odvolací súd v súvislosti s posudzovaním úspechu sporových strán v konaní, správnosť ktorého predstavovala aj žalovanou relevantne namietaný odvolací dôvod (§ 365 ods. 1 písm. h) CSP), poukazuje na to, že žalobca si pôvodnou žalobou uplatnil nárok na náhradu nemajetkovej ujmy vo výške 200.000 eur (z toho po doplnení 120.000 eur titulom nezákonného rozhodnutia a 80.000 eur titulom nesprávneho úradného postupu). Nepochybne konanie o náhradu nemajetkovej ujmy je konaním, v ktorom ako správne uviedol súd prvej inštancie, výška plnenia závisí od úvahy súdu, a teda nie je ju možné vopred objektivizovať (nález ÚS SR zo dňa 4.2.2021, sp. zn. III. ÚS 475/2018, uznesenie NS SR zo dňa 30.7.2019, sp. zn. 4Cdo/34/2018). Vo svojich záveroch však súd prvej inštancie nezohľadnil aktuálne závery rozhodovacej praxe vyplývajúce z nálezu ÚS SR zo dňa 13.2.2020, sp. zn. IV. ÚS 652/2018, s ktorými sa odvolací súd plne stotožňuje, a v zmysle ktorých aplikácia zásady úspechu pri priznávaní náhrady trov v situáciách, keď rozhodnutie o výške nároku závisí od úvahy súdu, musí mať svoje vnútorné limity, pretože inak by bolo v rozpore s rozumným usporiadaním procesných vzťahov, aby za situácie zjavne bezúspešného uplatňovania práva, nie síce v jeho základe, ale v podobe jeho neprimeranej a zjavne nadsadenej výšky vo vzťahu k tej, ktorá v obdobných veciach vyplýva napríklad z ustálenej rozhodovacej činnosti všeobecných súdov, bola žalobcovi priznaná ochrana jeho právu na nároku, ktorého výška však bola oproti žalobnému nároku súdom priznaná s výrazným obmedzením. Odvolací súd je toho názoru, že uvedené právne závery dopadajú práve na prejednávanú vec, nakoľko žalobca si podanou žalobou voči žalovanej uplatnil nárok na náhradu nemajetkovej ujmy titulom nezákonného rozhodnutia v sume 120.000 eur, ktorý súd prvej inštancie vyhodnotil ako nedôvodný a titulom nesprávneho úradného postupu v sume 80.000 eur, z ktorej mu bola priznaná suma 5.000 eur. V konaní právne zastúpený žalobca (sudca) si už v čase podania žaloby na súd prvej inštancie uplatňoval nároky v zjavne neprimeranej a rozhodovacej praxi súdov v tom čase nezodpovedajúcej výške, čo sa musí premietnuť aj do rozhodnutia o nároku na náhradu trov konania. Vzhľadom na nedôvodnosť nároku na náhradu nemajetkovej ujmy titulom nezákonného trestného stíhania a priznanie náhrady nemajetkovej ujmy titulom nesprávneho úradného postupu v sume 5.000 eur z pôvodne uplatnených 80.000 eur je tak celkom nepochybné, že žalovaná bola v konaní úspešnejšou stranou. Vychádzajúc zo zásady úspechu v konaní, súdom prvej inštancie na vec nesprávne aplikovanej, v konaní čo do oboch žalovaných nárokov úspešnejšej žalovanej vznikol nárok na náhradu trov prvoinštančného, odvolacieho a dovolacieho konania. Nakoľko žalovanej žiadne trovy v konaní nevznikli, súd jej nárok na náhradu trov prvoinštančného, odvolacieho a dovolacieho konania nepriznal (výrok III.). K rozhodnutiu o nároku na náhradu trov konania súdom prvej inštancie vo viacerých samostatných výrokoch (III., IV. a V.) odvolací súd dopĺňa, že v prípade súčasného zrušenia rozhodnutia súdu prvej a druhej inštancie dovolacím súdom rozhodne opätovne súd prvej inštancie o nároku na náhradu trov celého doterajšieho konania (prvoinštančného, odvolacieho a dovolacieho konania), ktoré tvorí jeden celok, a to jedným výrokom (obdobne viď Števček, M., Ficová, S., Baricová, J., Mesiarkinová, S., Bajánková, J., Tomašovič, M., a kol. Civilný sporový poriadok. Komentár. Praha.: C.H. Beck, 2022, str. 1641). 30. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde,
ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné musia byť spísané advokátom (§ 429 ods. 1 CSP).
podania dovolateľa
V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2025:1109230020.4 (dáta aktuálne k 15. 11. 2026). Záväzné je znenie zverejnené súdom.




